Żagħżugħ ta’ 23 sena miż-Żejtun kien immultat €800 wara li nstab ħati li qata’ denb ta’ żewġt iklieb żgħar li sab fl-għalqa tiegħu flimkien ma’ ommhom u ddeċieda li jadottahom. Gian Carlo Bonnici nstab ħati li b’mod illegali għamel intervent kirurġiku fuq żewġt iġriewi u kkawżalhom uġigħ u tbatija bla bżonn. Kien fi Frar tas-sena li għaddiet meta voluntieri tad-drittijiet tal-annimali ltaqgħu ma’ kelb abbandunat u sitt iġriewi f’Marsaxlokk. Żewġt iġriewi kellhom denbhom maqtugħ u ħadd minnhom ma kellu microchip. Huma ħadu l-klieb f’santwarju tal-annimali u meta Bonnici rrealizza li l-klieb kienu neqsin mar l-għassa tal-pulizija taż-Żejtun jirrapportahom nieqsa. Hawnhekk ġie informat li l-Pulizija kienet qed tinvestigah fuq moħqrija tal-annimali. Il-Veterinarju Ivan Galea xehed li għalkemm kien hemm sinjali li l-klieb ma kinux qed jiġu mitmugħa tajjeb, huwa ma sab ebda evidenza ta’ moħqrija jew abbandun. Il-Maġistrat Ian Farrugia qal lill-akkużat li ammetta li kien qatgħalhom denbhom, illi kieku fittex l-għajnuna minn persuni professjonali kien jevita proċeduri kriminali. Huwa sab ukoll li ma kienx hemm moħqrija tal-annimali f’dan il-każ u għalhekk immultah €800.